b'\n_START_ARTICLE_\nGedhus\n_START_PARAGRAPH_\nGedhus var i 1800-tallet en g\xc3\xa5rd p\xc3\xa5 den jyske hede 5 km sydvest for Karup. I dag findes stednavnet stort set kun i Gedhus Plantage og Gedhusvej samt Gedhusvagten, der er en adgangsvej til Flyvestation Karup._NEWLINE_I 1897 stiftede Hedeselskabet et aktieselskab, der opk\xc3\xb8bte ca. 500 hektar af Alheden ved Gedhus. En afdeling af Horsens Straffeanstalt blev opf\xc3\xb8rt, og fra 1899 til 1950 plantede straffefangerne tr\xc3\xa6er til det, der i dag er Gedhus Plantage._NEWLINE_Herning-Viborg-banen (1906-77) gik gennem omr\xc3\xa5det. Et sidespor til mergelk\xc3\xb8rsel blev etableret 30. juli 1921, og Gedhus trinbr\xc3\xa6t blev oprettet 20. januar 1926._NEWLINE_Under 2. Verdenskrig oprettede den tyske v\xc3\xa6rnemagt den senere Flyvestation Karup._NEWLINE_Fra for\xc3\xa5ret 1945 til oktober 1947 var der 238.000 tyske flygtninge i Danmark, og op til 20.000 flygtninge blev placeret i flygtningelejrene i Gedhus og Grove. Sporene efter de to lejre findes ikke mere; kun gravpladserne vidner om, at de har v\xc3\xa6ret der._NEWLINE_Der er gravsat 148 tyske soldater og 1.185 tyske flygtninge p\xc3\xa5 gravpladsen ved Gedhus. Ved indgangen er der anbragt en bog med navnene p\xc3\xa5 de begravede. Gravlunden blev oprettet i 1962 efter at der blev indg\xc3\xa5et en aftale med Forbundsrepublikken Tyskland om at 15.000 flygtningegrave og over 10.000 soldatergrave p\xc3\xa5 475 danske kirkeg\xc3\xa5rde blev samlet p\xc3\xa5 34 st\xc3\xb8rre gravpladser i Danmark. Under ledelse af Volksbund Deutsche Kriegsgr\xc3\xa4berf\xc3\xbcrsorge blev gravene p\xc3\xa5 Flygtningelejren Rye Flyveplads i 1966 flyttet til gravpladsen i Gedhus.'